Diari Oficial de la Generalitat Valenciana


Sumari del DOGV 9458, del 27-10-2022 (2022/9488)

RESOLUCIÓ de 7 de juny de 2022, del director general de Qualitat i Educació Ambiental, per la qual es formula declaració d'impacte ambiental del Projecte de tractament i emmagatzematge de residus elèctrics i electrònics (RAEE), i incineració de gasos refrigerants, avinguda de les Comarques del País València 57, del terme municipal d'Alacant (Alacant). Expedient: (2509354) 002/4621-SFX.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9458

Data del DOGV
:   27-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9488


Data del document
:   07-06-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Correcció d'errades

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 7 de juny de 2022, del director general de Qualitat i Educació Ambiental, per la qual es formula declaració d'impacte ambiental del Projecte de tractament i emmagatzematge de residus elèctrics i electrònics (RAEE), i incineració de gasos refrigerants, avinguda de les Comarques del País València 57, del terme municipal d'Alacant (Alacant). Expedient: (2509354) 002/2740-WRX. [2022/9488]  
  
  
«Declaració di impacte ambiental  
Expedient: (2509354) 002/4234-MQE  
Títol: Tractament i emmagatzematge de residus elèctrics i electrònics (RAEE), i incineració de gasos refrigerants.  
Promotor: Alicantina del Frío, SL.  
Òrgan substantiu: Servei de Prevenció i Control Integrat de la Contaminació.  
Referèmcia de l'òrgan substantiu: 006/21 IPPC.  
Localització: av. de les Comarques del País València 57, Alacant.  
  
Descripció del projecte  
L'empresa Alicantina del Frío, SL, promou un Projecte de tractament i emmagatzematge de residus elèctrics i electrònics (RAEE), i incineració de gasos refrigerants al polígon industrial Aigua Amarga, av. d'Elx, núm. 161, referència cadastral 6223409YH1462C, del terme municipal d'Alacant. El sòl de la instal·lació està declarat sòl urbà industrial i en aquesta instal·lació ja es realitzava l'activitat d'emmagatzematge de residus.  
L'activitat se situarà en una parcel·la de 5.006,2 m² en la qual hi ha edificada una nau industrial de 2.012,64 m² en planta, dels quals 1.829,18 s'utilitzen en el procés i la resta, en dues plantes, s'utilitza per a taller, oficines, despatxos, menjador, lavabos, vestidors i aula. Disposa de 4 molls de càrrega i descàrrega. La superfície de treball es distribueix en 3 zones de treball denominades àrea 1, de 587,5 m²; àrea 2, de 516,09 m², i àrea 3, de 699,05 m². La maquinària per al tractament, incineració de gasos i posttractament d'aquests se situa en la zona exterior, adossada a la paret de la nau de la zona de l'àrea de treball 3, amb la qual interrelaciona. L'exterior s'utilitza per a aparcament, càrrega i descàrrega dels materials i instal·lacions dotacionals.  
En l'exterior de la instal·lació hi ha dues ximeneres, una de 13,8 m d'alçària i un diàmetre de 400 mm destinada a evacuar els gasos del filtre de mànegues associat a l'operació de fragmentació i una altra de 9,53 i 450 mm de diàmetre, que evacua els gasos resultants del procés d'incineració.  
El tancament de la nau industrial està format per panell de formigó prefabricat de 16 cm de grossària, la coberta és de xapa metàl·lica tipus grecada, amb un 10 % de xapa translúcida. La xarxa d'aigües pluvials és independent de les aigües residuals assimilables a urbanes. Tota la instal·lació està pavimentada i l'interior de la nau té una solera formigonada amb HM 200.  
L'objecte de l'activitat és l'emmagatzematge i gestió de RAEE (operacions R13 i R12) i eliminació D10 (incineració en terra) de gasos procedents d'equips de refrigeració i d'espumes de poliuretans.  
  
Els RAEE gestionats procediran del procés de valorització de la instal·lació, de sistemes col·lectius de responsabilitat ampliada i altres gestors de residus, amb els quals es tinga un conveni de col·laboració, punts nets, centres de recollida temporal, etc. Se subscriuran acords amb instal·lacions que incloguen la preparació per a la reutilització.  
  
Per a la realització de l'activitat es disposa de material auxiliar, maquinària portàtil, bàscules, carretons elevadors, transpaletes, sistema d'extracció CFC i HC concentrats, línia completa d'ús múltiple (alimentació, fragmentació de metalls, separació de fraccions, pel·letització de PUR, i extracció de CFC i HC d'espumes), sistema d'oxidació tèrmica regenerativa (RTO) per a destrucció de gasos tòxics, equip per a eliminar el revestiment fluorescent de pantalles CRT i equip per al tractament per a pantalles planes amb tecnologia diferent als CRT i LED.  
La potència instal·lada és de 490,055 kW, dels quals 459,56 kW corresponen a força motriu. S'estima que la potència màxima consumida serà de 392,05 kW, dels quals 374,85 kW corresponen a força motriu. També disposa de connexió a gas natural.  
A més de la maquinària instal·lada, la instal·lació disposa d'elements per a l'emmagatzematge dels RAEE i de les fraccions separades resultants dels diversos processos de valorització: contenidor flexible, GRG, bombones a pressió, palots estancs, gàbies, palets, contenidors metàl·lics i de plàstics de diverses grandàries (fins a 30 m³), bidons estancs, cubetes de diverses grandàries, baguls i altres contenidors. També compta amb un depòsit de sepiolita i els útils necessaris per a absorbir vessaments i abocaments accidentals.  
A la seua recepció, els RAEE són classificats, pesats, etiquetats i emmagatzemats adequadament en el seu lloc corresponent, separant els RAEE que poden ser sotmesos a preparació per a la reutilització.  
En l'àrea de treball 1 es realitzen operacions de tractament G1 (operacions de tractament general) i d'emmagatzematge de RAEE. Les fraccions resultants de l'operació G1 s'emmagatzemen en contenidors adequats a l'espera del seu trasllat a gestor autoritzat, a excepció de les fraccions que han de ser triturades i les espumes que contenen gasos, que seran traslladades a l'àrea de treball 3, per a ser triturades o ser sotmeses al procés G2 (operació de tractament per a RAEE que continguen CFC, HCFC, HFC, HC o NH3).  
En l'àrea de treball 2 s'emmagatzemen RAEE i residus de les operacions de tractament G1, G2, G3 (operació de tractament per a pantalles CRT) i G4 (operació de tractament per a pantalles planes amb tecnologia diferent als CRT i LED) de RAEE.  
En l'àrea de treball 3 es realitza trituració de residus procedents d'operacions G1 i operacions G2, G3 i G4.  
Els gasos obtinguts en l'operació G2 són aspirats cap a l'exterior de la nau, on són filtrats i destruïts (operació D10) mitjançant un procés d'oxidació tèrmica regenerativa (RTO) i, si escau, de neutralització dels àcids resultants de l'operació.  
Per a l'activitat R1301 es gestionaran els residus següents: 200121\*-31\*, 200121\*-31\*, 200136-32, 160214-32, 160213\*-72\*. La capacitat estimada d'emmagatzematge de restes de residus serà: RAEE no perillosos: 2,92 t, RAEE perillosos: 3,33 t.  
Per a l'activitat R1302 es gestionaran els residus següents: 200123\*-11\*, 160211\*-11\*, 200123\*-12\*, 160211\*-12\*, 200135\*-13\*, 160213\*-13\*, 200135\*-21\*, 200135\*-22\*, 160213\*-22\*, 200136-23, 160214-23, 200123\*-41\*, 200135\*-41\*, 160210\*-41\*, 160211\*-41\*, 160212\*-41\*, 160213\*-41\*, 200136-42, 160214-42, 200135\*-51, 160212\*-51\*, 160213\*-51\*, 160214-52, 200135\*-61\*, 160213\*-61\*, 200136-62, 160214-62, 160214-71. La capacitat estimada d'emmagatzematge de restes de residus serà: RAEE no perillosos: 164,39 t, RAEE perillosos: 252,223 t.  
  
Per fraccions de recollida, la capacitat de tractament prevista és:  
- Fracció 1 11\*, aparells amb CFC, HCFC, HC, NH3: 6.072 t/any.  
- Fracció 1 12\*, aire condicionat: 1.214,4 t/any, 4,8 t/dia.  
- Fracció 1 13\*, radiadors amb oli: 740,03 t/any.  
- Fracció 2 21\*, monitors i pantalles CRT: 2.732,4 t/any.  
- Fracció 2 22, monitors i pantalles no CRT: 759 t/any.  
- Fracció 2 23, monitors i pantalles LED: 531,3 t/any.  
- Fracció 2 31\*, làmpades de descarrega, fluorescents no declarat.  
- Fracció 2 32, làmpades Led: 370,5 t/any.  
- Fracció 4 41\*, grans aparells amb components perillosos: 3.795 t/any.  
- Fracció 4 42, grans aparells: 1.7457 t/any.  
- Fracció 5 51\*, xicotets aparells amb components perillosos: 683 t/any.  
- Fracció 5 52, xicotets aparells (resta): 1.821,6 t/any.  
- Fracció 6 61, aparells d'informàtica amb components perillosos: 796,95 t/any.  
- Fracció 6 62, aparells d'informàtica sense components perillosos: 796,95 t/any.  
- Fracció 7 71, panells fotovoltaics (Si): 400 t/any.  
- Fracció 7 72, panells fotovoltaics (CdTe): 400 t/any.  
- Fracció 5 52, xicotets aparells (resta): 1.821,6 t/any.  
Les capacitats de tractament de la instal·lació són  
- G1 RAEE no perillosos: 20.986,35 t/any, RAEE perillosos: 6.015,08 t/any.  
- G2 equips de refrigeració: 6.072 t/any, màquines d'aire condicionat: 1.214,4 t/any. Fraccions de termos elèctrics: no declarat.  
- G3 (160213\*-21\* i 200135\*-21\*). 2.732,4 t/any.  
- G4 (160213\*-22\* i 200135\*-22\*) 759 t/any.  
- D10 18 t/any, dels quals 10 t/any procedirà de gestors autoritzats externs i 8 t/any d'aquesta instal·lació.  
Els residus obtinguts en les diferents operacions de tractament de RAEE són els següents: 06 02 04\*, 06 04 04\*, 08 03 17\*,13 02 08\*, 13 03 01\*, 14 06 01\*, 14 06 03\*, 16 02 09\*, 16 02 15\*, 16 05 07\*, 16 06 01\*, 16 06 02\*, 16 06 03\*, 17 06 01\*, 17 06 03\*, 19 01 06\*, 19 10 03\*, 19 12 06\*, 19 12 11\*, 20 01 21\*, 20 01 33\*, 08 03 18, 08 03 17, 16 02 16, 16 06 04, 16 06 05, 19 02 10, 19 12 02, 19 12 03, 19 12 04, 19 12 05, 19 12 07, 19 12 09, 19 12 10,19 12 12, 20 01 34, 20 02 01.  
Com a matèries primeres la instal·lació usa:  
- Nitrogen. Quantitat emmagatzemada 32.000 l, consum 625 kg/h.  
- Gas natural provinent de la xarxa. Consum 120 Nm³/h.  
- Bicarbonat sòdic. Quantitat emmagatzemada 24.000 kg, consum 200 kg/h.  
A més de les matèries primeres del procés, es consumeixen matèries auxiliars pròpies de les operacions de neteja, així com material de manteniment, recanvis i reparacions.  
  
Tramitació administrativa  
Amb data 13 de gener de 2022, el Servei de Prevenció i Control Integrat de la Contaminació va traslladar a aquest òrgan ambiental la sol·licitud d'avaluació d'impacte ambiental ordinària del projecte i comunicava que durant el període d'informació pública no s'han produït al·legacions. Aquesta adjunta:  
- Projecte.  
- Estudi d'impacte ambiental.  
- Certificat de compatibilitat urbanística.  
- Estudi acústic.  
- Sol·licitud d'abocament d'aigües residuals.  
- Informe preliminar del sòl.  
- Fitxes CAPCA.  
- Pla de manteniment.  
- Annex d'esmena.  
- Pla d'autoprotecció.  
- Documentació de l'ajuntament.  
- Document de vigilància i control radiològic.  
- Contractes de gestors finals.  
- Contracte de subministrament d'aigua.  
- Sol·licitud d'autorització ambiental integrada-modificació substancial.  
- Certificat de verificació documental.  
- Aclariment sobre els antecedents de la instal·lació.  
- Publicació en el DOGV.  
- Resum no tècnic.  
D'acord amb el certificat remés, l'òrgan substantiu va realitzar la informació pública de l'expedient per un període de 30 dies mitjançant anunci en el DOGV del dia 19 d'octubre de 2021, sense que transcorregut el termini s'hagen presentat al·legacions.  
  
Consideracions ambientals  
L'activitat se situarà en sòl urbà industrial que disposa de tots els serveis urbanístics, que inclou l'ús per a emmagatzematge i/o gestió de residus, la seua valorització, recuperació i/o reciclatge. L'activitat es realitzarà a l'interior de la nau a excepció de la incineració i els tractaments previs i posteriors dels gasos. No es preveu afecció a la Xarxa Natura 2000 ni a altres espais protegits i segons el PATRICOVA no presenta risc d'inundació. No es preveu realitzar construccions ni excavacions, per la qual cosa no hi haurà afeccions al patrimoni cultural.  
  
L'elecció de la ubicació és a causa de la disponibilitat d'una antiga instal·lació d'emmagatzematge de RAEE en sòl industrial, amb una nau i els serveis necessaris (aigua, electricitat, sanejament, comunicacions).  
  
L'activitat no utilitza més recursos naturals que els proporcionats per les xarxes públiques de proveïment del polígon industrial. El procés productiu no utilitza aigua. Les aigües pluvials són abocades a la xarxa de sanejament. Les aigües residuals de la instal·lació són d'ús humà i són abocades a la xarxa de clavegueram. El titular de l'activitat és responsable de la totalitat dels residus generats en les instal·lacions, incloent-hi els residus sòlids assimilables a urbans.  
Tota la instal·lació està pavimentada i l'interior de la nau té una solera formigonada amb HM 200.  
L'activitat es realitzarà durant les 24 hores al dia, dividida en tres torns. Posseeix màquines que emeten sorolls i vibracions, i es prenen mesures per a minimitzar-les. Segons l'estudi acústic del projecte tècnic, el nivell sonor en l'exterior haurà de complir els límits vigents.  
No es preveuen abocaments a llits públics o al litoral o filtracions al sòl. Cap dels residus admesos produeix olors o es descompon en substàncies que produïsquen olors.  
La documentació tècnica preveu l'aplicació de les millors tècniques disponibles (MTD) en el tractament de residus de la Decisió d'execució (UE) 2018/147, de la Comissió, de 10 d'agost de 2018.  
Segons la documentació tècnica, les activitats realitzades en les àrees de treball 1 i 2 estan dissenyades segons la reglamentació tècnica sectorial i només es preveuen emissions difuses a causa de les emissions dels vehicles en les operacions de càrrega i descàrrega i altres no significatives resultants del procés d'extracció de l'espuma de poliuretà (PUR) dels termos elèctrics. El PUR resultant se sotmetrà al procés G2 en l'àrea 3, i s'incineraran els gasos resultants i es pel·letitzarà el PUR lliure de gasos. Els residus perillosos s'emmagatzemaran en cubetes de seguretat. Es disposa de material adequat per a la neteja dels vessaments.  
En l'àrea 3 es realitzaran operacions de fragmentació, operacions G2 d'extracció de gasos d'espumes i d'equips, operacions G3 de valorització de pantalles amb CRT i operacions G4 de valorització de pantalles no CRT i no LED, operacions que impliquen la presència de substàncies perilloses i l'existència de zones amb el risc que es formen atmosferes explosives. Les operacions que es realitzen en l'àrea 3 i l'operació D10 utilitzen maquinària específica i manegen residus perillosos. Per això, s'ampliarà el programa de vigilància i seguiment ambiental. S'adoptaran mesures correctores per a minimitzar el risc de deflagracions i d'emissions.  
La instal·lació emmagatzema i valora quantitats significatives de residus contaminats amb mercuri. En circumstàncies normals de funcionament no es preveuen emissions.  
Es preveuen emissions de CO2, CO, NOx, HC, CFC, HCl i HF i de partícules en valors inferiors als límits considerats.  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre (annex I, grup 8.a).  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tant, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el Projecte de gestor de residus perillosos i no perillosos, promogut per Alicantina del Frío, SL, a Alacant, sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i d'altra documentació que consta en l'expedient i de conformitat amb les condicions següents:  
1. Respecte a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a casos en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. A causa del tipus de residus gestionats, s'estima risc de formació d'atmosferes potencialment explosives, per la qual cosa es delimitaran les zones ATEX de conformitat amb l'anàlisi de riscos d'accidents a realitzar d'acord amb la normativa tècnica d'aplicació.  
3. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents. El programa inclourà els procediments següents:  
a) Protocol de posada en marxa i parada, tant en condicions normals com de parada d'emergència per a les operacions G1, G2, G3, G4 i D10. Per a les operacions G1 (només fragmentació), G2 (només espumes) i D10. El protocol inclourà les instruccions per al canvi de residu a processar.  
b) Proves o assajos de posada en marxa per a les operacions G1, G2, G3, G4 i D10, preferentment, segons les guies publicades pel Ministeri d'Agricultura, Alimentació i Medi Ambient. Per a l'operació G2 (només espumes) i D10 es realitzaran tants assajos com famílies de residus a tractar. En cas de reparació d'importància o substitució o modificació de màquina o component crític, es repetirà la prova i assaig de posada en marxa. En el cas de modificació o substitució de la màquina per una altra no idèntica, la prova o assaig haurà d'adaptar-se a la legislació vigent en aqueix moment.  
c) Pla de manteniment preventiu o predictiu, on es detallen els períodes o criteris d'inspecció, neteja o substitució de cada màquina o component. El pla de manteniment s'ajustarà a les instruccions del fabricant de la maquinària, llevat que es justifique degudament la seua modificació.  
d) S'haurà d'elaborar un pla de manteniment correctiu per a situacions anòmales o d'emergència. Aquest pla inclourà l'estoc mínim de recanvis crítics i eines necessàries per a l'esmena de la situació anòmala per a minimitzar els efectes mediambientals. Aquest pla es corregirà per a incloure les noves situacions anòmales que puguen sorgir. En el cas que la situació anòmala produïsca efectes mediambientals adversos, es comunicarà immediatament a l'òrgan competent.  
  
3. En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 7 de juny de 2022.- El director general de Qualitat i Educació Ambiental: Joan Piquer Huerga.»